Blumenplatz (Basel)
Dr Bluemeblatz isch e Blatz ganz nooch bim Rhii im Vorstedtgwardier in dr Stadt Baasel.

Gschicht 
Dr Bluemeblatz lit ganz in dr Nööchi vo wo dr Birsig in Rhii mündet. E baar Dozed Meter rhiiuf isch d Schiffländi und die Middleri Brugg. Säll Gebiet ghöört zu de erste, wo d Lüt sich im Middelalter in dere Umgääbig niidergloo häi. Wie bi dr Schiffländi häi au do bim Bluemeblatz Boot chönne lande und grad drnääbe isch dr Salzdurm gstande. In dr Muure uf e Rhii zue het s e Düüre gee, so dass mä liicht vom Uufer uf e Blatz choo isch.

Bim Bluemeblatz isch im Middelalter äini vo de eltiste Chille vo dr Stadt gstande, d Brandankapälle, und nääbere isch mänggisch Gricht ghalte worde. D Brandolfskwelle nääbe draa, wo im Gasthuus «zem Blumen» entsprungen isch, isch scho im 13. Joorhundert erwäänt worde.

Dr Zuegang zum Blatz vo dr Schiffländi us, die Underi Chrüzgass, isch näben em Salzdurm verbiigange und seer äng gsi, bis dr Gasthoof «Zem Blumen» und d Brandankapälle abgrisse worde si. Bis zur Stroossekorrekzioon vo 1760 het mä nonig mit Fuerwärk duure chönne und wo d Strooss denn ändlig offe gsi isch, isch das schon e Grund für e chliises Festli gsi. Dr Bluemeblatz und dr Bluemerain häi non e baar Mol Korrekzioone erläbt, so in de 1860er, 1911 und 1932. Wil das im Allgemäine drvo abghange het, ass d Stadt d Liigeschafte het chönne chaufe, wo bi de Erwiterige gstöört häi, het s immer wider Schwiirikäite gee, wil d Äigedümer vilmol nid häi welle verchaufe.

Fuessnoote 

Blatz z Basel